ཞི་ཁྲོ་རྩ་འགྲེལ་ཞེས་པ་ནི་བོན་གྱི་ལོ་རྒྱུས་དང་འབྲེལ་བའི་ཡིག་རྙིང་རྩ་ཆེན་ཞིག་ཡིན་ཞིང་།སྔ་རབས་བོན་གྱི་མཁས་པ་དུ་མས་དཔྱད་གཞི་རྩ་ཆེན་ཞིག་དུ་རྩི་སྲོལ་ཡོད།དཔེར་ན་དུས་རབས་ཉི་ཤུ་པའི་འགོ་ཙམ་ལ་འཁྲུངས་བའི་མཁས་དབང་དཔལ་ལྡན་ཚུལ་ཁྲིམས་ཀྱི་བོན་གྱི་བསྟན་འབྱུང་ལེགས་བཤད་བསྐལ་བཟང་བསྟན་པའི་མགྲིན་རྒྱན་དུ་ལུང་དེ་དྲངས་ཡོད།དེ་བཞིན་དུས་རབས་བཅུ་དགུ་པའི་མཇུག་ཙམ་ལ་ཁམས་ཉག་རོང་ཡུལ་དུ་སྐུ་འཁྲུངས་བའི་དཔྲ་སྟོན་པ་སུ་ལ་བསྐལ་བཟང་བསྟན་པའི་རྒྱལ་མཚན་གྱི་འཛམ་གླིང་ཡུལ་བཤད་དུའང་ཞི་ཁྲོ་རྩ་འབྲེལ་གྱི་ལུང་དེ་དྲངས་ཡོད།དུས་རབས་བཅུ་དགུ་པའི་ལོ་རབས་ལྔ་བཅུ་ནང་ལ་སྐུ་འཁྲུངས་བའི་ཁོང་གི་སློབ་དཔོན་ཤར་རྫ་བཀྲ་ཤིས་རྒྱལ་མཚན་གྱིས་ལེགས་བཤད་རིན་པོ་ཆེའི་གཏེར་མཛོད་ལས་ཀྱང་ལུང་འདི་དྲངས་བར་མ་ཟད།ལུང་ཚིག་ལ་འཕྲི་སྣོན་དང་བསྒྱུར་བཅོས་སོགས་གང་ཡང་བྱས་མེད།དེ་དང་མཐུན་པ་སྤྱི་ལོ་༡༥༨༥ལོར་སྐུ་འཁྲུངས་བའི་ཁྱུང་པོ་བློ་གྲོས་རྒྱལ་མཚན་གྱི་གླེང་གཞི་བསྟན་པའི་འབྱུང་ཁུངས་ཀྱི་འཛམ་གླིང་གི་ལོ་རྒྱུས་བཤད་སྐབས་ཀྱང་ལུང་ཚིག་དེ་ཆ་ཚང་དྲངས་ཡོད་ནའང་ཞི་ཁྲོ་རྩ་འགྲེལ་ཞེས་ལུང་ཁུངས་གསལ་བོ་བཀོད་མེད།མདོར་ན་ཕྲན་གྱིས་དཔེ་ཆ་གཞན་དུ་དྲངས་བའི་ལུང་ཙམ་མ་གཏོགས་ཞི་ཁྲོ་རྩ་འགྲེལ་གྱི་དཔེ་ཆ་དངོས་ད་ཕན་ལག་ཏུ་རྙེད་སོན་མ་བྱུང་སྟབས།ཡིག་ཆ་འདི་ཉིད་གཏེར་མ་ཡིན་ནམ་བཀའ་མ་ཡིན།བླ་མ་སུ་ཞིག་གིས་དུས་ནམ་ཞིག་ལ་ཡུལ་གང་ཞིག་ནས་གཏེར་དུ་བཏོན་པ་སོགས་ངོ་སྤྲོད་གསལ་བོ་ཞིག་ཞུ་ཐབས་བྲལ།